Mange mennesker har særlige dyr, objekter eller situationer, som i nogen grad giver dem en følelse af angst, eventuelt i kombination med væmmelse. De fleste af os kan hurtigt benævne flere ting, vi ”ikke er vilde med”; højder, tandlægebesøg, flyrejser, edderkopper, slanger, elevatorer osv. Mange af os undgår endda disse i dét omfang, det kan lade sig gøre. Sådanne reaktioner betyder dog ikke nødvendigvis, at man har en decideret fobi – for at noget kaldes en fobi skal angsten være høj, ude af proportioner med situationen og medføre lidelse og/eller besvær i dagligdagen. Det kan f.eks. være, at man udsætter eller undgår tandlægebesøg, at man er nødt til at gå særlige ruter for ikke at støde på duer, at man ikke kan besøge familie og venner, som har hund, at man begynder at skrige og græde ved synet af en edderkop mm.